b'\n_START_ARTICLE_\nIvan Bertoncelj\n_START_SECTION_\n\xc5\xbdivljenje in delo\n_START_PARAGRAPH_\nPred vojno je deloval v delavsko kulturnoprosvetnih dru\xc5\xa1tvih in dru\xc5\xa1tvu kmetskih fantov in deklet. Leta 1938 je postal \xc4\x8dlan jeseni\xc5\xa1kega okro\xc5\xbenega komiteja Komunisti\xc4\x8dne partije Slovenije (KPS). Po okupaciji Kraljevine Jugoslavije 1941 je postal \xc4\x8dlan vojnega komiteja jeseni\xc5\xa1kega okro\xc5\xbeja in organizator prvih partizanskih skupin na Jelovici. Kot politi\xc4\x8dni komisar Cankarjevega bataljona se je bojeval na Jelovici, v Sel\xc5\xa1ki in Poljanski dolini ter v Dra\xc5\xbego\xc5\xa1ah. Po razdelitvi bataljona je bil komisar v Sel\xc5\xa1ki \xc4\x8deti. Maja 1942 je bil imenovan za komisarja Kokr\xc5\xa1kega odreda, ki pa nato v tistem \xc4\x8dasu ni bil formiran. Poleti 1942 je poslal na avstrijsko Koro\xc5\xa1ko prvo partizansko patruljo. Od novembra 1942 do novembra 1943 je ustanovil vrsto partijskih in frontnih (OF) organizacij med Jelovico in Karavankami. Bil nato \xc5\xa1e sekretar KPS in OF v belja\xc5\xa1kem okro\xc5\xbeju in \xc4\x8dlan oblastnega komiteja KPS ter pokrajinskega odbora OF na avstrijskem Koro\xc5\xa1kem, kjer je deloval tudi pod angle\xc5\xa1ko zasedbo do oktobra 1945. Po osvoboditvi je bil med drugim organizacijski sekretar ob\xc4\x8dinskega komiteja Zveze komunistov Jesenice, ob\xc4\x8dinskega komiteja ZKS Radovljica in direktor Gorenjskega muzeja v Kranju. V Beogradu je 1951 kon\xc4\x8dal vi\xc5\xa1jo politi\xc4\x8dno \xc5\xa1olo. V spominskih \xc4\x8dlankih je opisal delovanje gorenjskih partizanskih enot. Bil je rezervni major JLA, za udele\xc5\xbebo v narodnoosvobodilni borbi je prejel ve\xc4\x8d odlikovanj.'